બંને પાત્રોના પરિવારના સભ્યોની જો સંમતી હોય તો સામાન્ય રીતે આગળ વધવામાં બહુ વાંધો નથી આવતો. પણ જો બે માંથી એક પરિવારની અસંમતી હોય તો લગ્ન સંબંધે આગળ વધવામાં મુશ્કેલી ઉભી થઈ શકે. ઘણીવાર બંને પક્ષોના, પરિવારના સભ્યો, સગા સંબંધી એવું માનતા હોય છે કે પુત્ર કે પુત્રીએ શોધેલું પાત્ર યોગ્ય નથી, તેમના સામાજિક માન, મોભા પ્રમાણે બરાબર નથી અને આ સંબંધના કારણે સહુની બદનામી થશે, બેઈજ્જતી થશે, હોહા થશે એવાં ભયથી તેઓ આ પ્રકારે બંધાયેલા પ્રેમ સંબંધને લગ્નમાં પરિવર્તિત કરવા સંમતી આપતાં અચકાતા હોય છે. સામાન્ય રીતે એવું જોવાં મળે છેકે પ્રેમ સંબંધે જોડાયેલા બે પાત્રો, માતાપિતાની દ્રષ્ટિએ સામેનું પાત્ર ગમે તેટલું ખરાબ કે અયોગ્ય કેમ ન હોય, છતાં પણ પોતાની પસંદગીના પાત્ર સાથે જ લગ્ન કરવાનો તેમનો હઠાગ્રહ હોય છે. તેમજ તેઓ તેમાં અત્યંત મક્કમ પણ હોય છે એતો જાણીતી વાત છે. જો બે પરિવારની આ બાબતે સંમતી ના મળે તો ક્યાં તો ભાગીને લગ્ન કરી લે છે કે પછી ના છુટકે આત્મહત્યા કરવા સુધી તૈયાર થઈ જતાં હોય છે. ક્યાં તો કાયમના માટે અપરણિત રહેવાની ધમકી આપતાં હોય છે. આ કારણે બંને પક્ષો એકબીજા સામે આક્ષેપો, પ્રતિ આક્ષેપો, આરોપો, પ્રતિ આરોપો, બદનક્ષી કરવાનો દોર લાંબો સમય સુધી ચાલ્યા કરતો હોય છે, જેને લીધે ઘણીવાર વાત પોલીસ સ્ટેશન સુધી પહોંચી જતી હોય છે, અને છાપાનાં ગરમાગરમ સમાચાર થઈ જતાં હોય છે. તેથી આ એક એવી અણગમતી હકીકત છે જે બાબતે માતાપિતાનો કોઈપણ દુરાગ્રહ કામમાં આવતો નથી. એટલું સમજી લેવું જરૂરી છે કે ઉપર જણાવ્યું તેમ પાત્ર જો યોગ્ય જણાય તો માતા પિતાએ થોડી બાંધછોડ કરીને પણ મનેકમને, વહેલી કે મોડી સંમતિ આપવી પડતી જ હોય છે. સામાન્ય રીતે માતાપિતાને તેમની તેમના કુટુંબની બદનામી થવાનો ભય ક્યારેક વધુ પડતો હોય છે. ક્યારેક કાલ્પનિક હોય છે. પણ જો થોડું સમજદારીથી, સમજી વિચારીને આ બાબત હાથ ધરવામાં આવે તો ખાસ કંઈ મુશ્કેલી પડતી નથી. પરંતુ જો માતાપિતા પોતાનો દુરાગ્રહ ન છોડે અને આવા લગ્ન માટે અસંમતી વ્યકત કરે અને માતાપિતા પોતાની જ પસંદગીના પાત્ર જોડે જયારે લગ્ન માટે દુરાગ્રહ કરે ત્યારે છોકરા કે છોકરી જો મક્કમ હોય અને ભાગીને લગ્ન કરી લે અથવા બીજું કોઈ અરુચિકર પગલું ભરે તો એટલું સમજી લેવાનું કે એક યા બીજી રીતે હોહા અને બદનામી થવાનું નક્કી જ હોય છે.